Okresná prokuratúra Bratislava III 
Vajnorská 47, 832 77 Bratislava 3 	

Sp. zn. : 4 Pv 603/12/1103	Bratislava III, 14.1.2014
EEČ : 2-10-12-2014

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Bratislava III
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v čase od 26. 03. 2009 do 05. 09. 2012 ako prevádzkovateľ reštauračného zariadenia Kosmos s. r. o. so sídlom Bratislava, Kozmonautická 7 a odberateľ plynu na odbernom mieste nachádzajúcom sa v priestoroch objektu v Bratislave na Priečnej ulici 4, číslo plynomeru 16523250B903 neoprávnene odobral 781 mł zemného plynu v hodnote 0,8000 € za 1 mł, čím svojim konaním spôsobil spoločnosti SPP-Distribúcia a. s. so sídlom Bratislava 26, Mlynské Nivy 44/b škodu vo výške 624,80 €, 

lebo nie je tento skutok trestným činom a nie je dôvod na postúpenie veci

Odôvodnenie:
Uznesením povereného príslušníka Okresného riaditeľstva Policajného zboru v Bratislave III, Obvodného oddelenia Policajného zboru Bratislava Nové Mesto - východ pod ČVS:ORP-2130/NMV-B3-2012 zo dňa 19. 06. 2013 bolo podľa § 206 odsek 1 Trestného poriadku osobe XXXXX vznesené obvinenie pre prečin krádeže podľa § 212 odsek 2 písmeno e) Trestného zákona, ktorého sa mal dopustiť na tom skutkovom základe ako je uvedené vo výrokovej časti tohto uznesenia. 

Dňa 16. 10. 2013 poverený príslušník predložil vyšetrovací spis spolu s návrhom na podanie obžaloby, ktorého preskúmaním bolo zistené, že obvinený sa vo svojom výsluchu k skutku priznal a súčasne prejavil záujem uzavrieť s poškodenou spoločnosťou SPP-Distribúcia a. s. splátkový kalendár za účelom náhrady škody spôsobenej neoprávneným odberom plynu na odbernom mieste nachádzajúcom sa v objekte prevádzky, ktorú v inkriminovanom čase prevádzkoval.
Vzhľadom na uvedenú skutočnosť ako aj vzhľadom na charakter trestného činu prokurátorka Okresnej prokuratúry vykonala vlastné došetrovanie za účelom zistenia, či obvinený uskutočnil úkony za účelom uzavretia splátkového kalendára, ktorý úmysel prezentoval pri vlastnom výsluchu a dňa 19. 11. 2013 sa osobne dostavil na tunajšiu prokuratúru za účelom predloženia dohody o uznaní dlhu a splácaní dlhu v splátkach zo dňa 15. 11. 2013 uzatvorenú medzi ním ako dlžníkom a spoločnosťou SPP-Distribúcia, a. s.  v zast. spoločnosťou APS SLOVAKIA, a. s. so sídlom Bratislava, Trnavská cesta 50 ako veriteľom.  
Na základe predloženej dohody o uznaní dlhu a splácaní dlhu v splátkach zo dňa 15. 11. 2013 bola spoločnosť APS SLOVAKIA, a. s. prípisom zo dňa 19. 11. 2013 požiadaná podľa § 3 odsek 1 Trestného poriadku o poskytnutie súčinnosti za účelom overenia skutočností v nej uvedených, na ktorú bolo reflektované prípisom zo dňa 27. 11. 2013, doručeným na tunajšiu súčasť dňa 03. 12. 2013, pričom bolo potvrdené, že spoločnosť obvineným XXXXX predloženú dohodu o uznaní dlhu a splácaní dlhu v splátkach eviduje, túto v mene spoločnosti SPP-Distribúcia, a. s. uzavrela a táto je platná a účinná. 

Z predloženého vyšetrovacieho spisu v časti výsluchu splnomocneného zástupcu poškodenej organizácie zo dňa 01. 10. 2013 (č. l. 13-16) vyplývajú skutočnosti uvedené v skutkovej vete uznesenia a súčasne tiež skutočnosť, že v danej veci spoločnosť vypovedala zmluvu o dodávke plynu prípisom adresovaným spoločnosti KOZMOS s. r. o. zo dňa 11. 03. 2009, ktorý bol dňa 17. 03. 2009 prevzatý konateľom uvedenej spoločnosti, pričom však napriek tejto skutočnosti prevádzkovateľ objektu zemný plyn naďalej odoberal, teda dochádzalo k neoprávnenému odberu plynu. K odpojeniu, resp. prerušeniu dodávky plynu došlo až dňa 05. 09. 2012. 

Podľa § 8 Trestného zákona, trestný čin je protiprávny čin, ktorého znaky sú uvedené v tomto zákone, ak tento zákona neustanovuje inak. 

Podľa § 10 odsek 2 Trestného zákona, nejde o prečin, ak vzhľadom na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa je jeho závažnosť nepatrná. 

Podľa § 212 odsek 1 Trestného zákona, kto si prisvojí cudziu vec tým, že sa jej zmocní a spôsobí tak malú škodu, potrestá sa odňatím slobody až na dva roky. 

Podľa § 212 odsek 2 písmeno e) Trestného zákona, rovnako ako v odseku 1 sa potrestá ten,  kto si prisvojí cudziu vec tým, že sa jej zmocní a čin spácha na veci, ktorej odber podlieha spoplatneniu na základe osobitného predpisu.

Z hľadiska charakteru spáchaného prečinu spočívajúceho v neoprávnenom odbere zemného plynu z odberného miesta, ktoré nebolo zo strany poškodenej organizácie odo dňa 11. 03. 2009, kedy došlo k odstúpeniu od zmluvy poškodeným, až do dňa 05. 09. 2012 žiadnym spôsobom zabezpečené a plyn bol do objektu napriek skutočnosti, že odber plynu z predmetného odberného miesta ešte v čase platnosti zmluvy o dodávke zemného plynu od 19. 11. 2008 do 11. 03. 2009 nebol uhrádzaný a odberateľ sa s úhradou zaň dostal do omeškania, ktorá skutočnosť v konečnom dôsledku bola dôvodom na odstúpenie od zmluvy poškodeným realizovanej prípisom zo dňa 11. 03. 2009, nebol schopný v priebehu prakticky viac ako 3 rokov prívod plynu do objektu zaplombovať a prerušiť, je nevyhnutné konštatovať, že obvinený XXXXX využíval nedodržanie miery opatrnosti poškodeného, ktorý relevantné kroky na zabezpečenie ochrany svojich subjektívnych práv zanedbal,  ktorá skutočnosť v kontexte jeho výsluchu zo dňa 10. 07. 2013 (č. l. 5-8), v ktorom sa ku skutku priznal a prejavil snahu za účelom uhradenia škody spôsobenej jeho konaním, ktorú v konečnom dôsledku i uzavretím dohody o uznaní dlhu a splátkach dňa 15. 11. 2013 potvrdil. Uvedené skutočnosti tak v danom prípade odôvodňujú aplikáciu ustanovenia § 10 odsek 2 Trestného zákona. 

Aplikácia ustanovenia § 10 odsek 2 Trestného zákona je v danom prípade namieste najmä s prihliadnutím na skutočnosť, že obvinený síce nelegálne, protiprávne a bez platného právneho základu odoberal a spotrebovával zemný plyn, ktorý sa však do jeho dispozície dostával automaticky bez nevyhnutnosti jeho akéhokoľvek zásahu, ktorým svojim konaním spôsobil poškodenej organizácií spotrebovaním 781 mł zemného plynu vo škodu výške 624,80 €. Náhrada škody je v danom prípade zabezpečená opatrením spočívajúcim v platnej a účinnej dohode medzi obvineným ako dlžníkom a poškodenou spoločnosťou ako veriteľom. 

Nad rámec je potrebné tiež uviesť, že v danom prípade, nakoľko vlastník veci, teda poskytovateľ zemného plynu vedel, že odberné miesto je stále, napriek odstúpeniu od zmluvy, funkčné, nie je možné jednoznačne konštatovať, že jeho odberom sa ho zmocňoval, nakoľko toto bez akéhokoľvek jeho aktívneho, či pasívneho konania bolo prevádzkyschopné a plyn bol na predmetné odberné miesto poškodenou spoločnosťou s jej plným vedomím dodávaný. Ak totiž plynárne dodávajú plyn odberateľovi na odberné miesto, napriek tomu, že nemá s nimi uzatvorenú zmluvu, resp. táto v dôsledku určitej právnej skutočnosti už nie je platná a účinná, nejde o vec, ktorú by nelegálny odberateľ odnímal z ich dispozície, nakoľko tento sa do jeho dispozície dostáva bez jeho pričinenia a súčasne v dôsledku nedôsledného a nedostatočného zabezpečenia ochrany svojich subjektívnych práv. 

Na základe uvedených skutočností som dospela k záveru, že v danom prípade s poukazom na ustanovenie § 10 odsek 2 Trestného zákona možno s prihliadnutím na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa kvalifikovať ako konanie nepatrnej závažnosti.  

Vzhľadom na vyššie uvedené skutočnosti, nakoľko postúpenie veci na prejednanie priestupku neprichádza do úvahy bolo potrebné trestné stíhanie obvineného podľa § 215 odsek 1 písmeno b) Trestného poriadku zastaviť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Linda Helingerová
prokurátorka